b'\n_START_ARTICLE_\nLeonas Virginijus Papirtis\n_START_SECTION_\nBiografija\n_START_PARAGRAPH_\n1967 m. baig\xc4\x97 Var\xc4\x97nos vidurin\xc4\x99 mokykl\xc4\x85, 1972 m. baig\xc4\x97 teis\xc4\x97s studijas Vilniaus universiteto Teis\xc4\x97s fakultete. Nuo 1973 m. iki 1976 m. mok\xc4\x97si Maskvos M. Lomonosovo universitete aspirant\xc5\xabroje. 1987 m. vasario 13 d. Maskvos M. Lomonosovo valstybinis universitete apgyn\xc4\x97 disertacij\xc4\x85 tema \xe2\x80\x9eTeis\xc4\x97 ir politika i\xc5\xa1vystytoje socialistin\xc4\x97je visuomen\xc4\x97je (ry\xc5\xa1ys ir s\xc4\x85veika)\xe2\x80\x9c, teis\xc4\x97s moksl\xc5\xb3 kandidatas. Sta\xc5\xbeavosi Pary\xc5\xbeiaus Sorbonos II universitete, Poitiers (Pranc\xc5\xabzija) frankofon\xc5\xb3 teis\xc4\x97s mokykloje, Romoje, Europos Tarybos institucijose (Briuselyje, Strasb\xc5\xabre, Pary\xc5\xbeiuje), JAV Valstyb\xc4\x97s departamento organizuotuose kursuose (Va\xc5\xa1ingtonas)._NEWLINE_Iki 1983 m. VU Teis\xc4\x97s fakulteto asistentas, d\xc4\x97stytojas, vyr. d\xc4\x97stytojas, nuo 1984 m. iki 1990 m. Lietuvos civilin\xc4\x97s aviacijos valdybos juridin\xc4\x97s tarnybos vadovas, nuo 1990 m. iki 1991 m. Lietuvos moksl\xc5\xb3 akademijos Filosofijos, sociologijos ir teis\xc4\x97s instituto Teis\xc4\x97s skyriaus ved\xc4\x97jas, nuo 1991 m. iki 1994 m. LR u\xc5\xbesienio reikal\xc5\xb3 ministerijos skyriaus ved\xc4\x97jas, patar\xc4\x97jas, ministro pavaduotojas. Nuo 1995 m. advokatas (advokato L. V. Papir\xc4\x8dio kontora). Tapo \xc5\xbeinomas pranc\xc5\xabz\xc5\xb3 atlik\xc4\x97jo Bertrand Cantat, nu\xc5\xbeud\xc5\xbeiusio aktor\xc4\x99 Marie Trintignant, byloje._NEWLINE_Nuo 2005 m. iki 2008 m. Lietuvos advokat\xc5\xabros Advokat\xc5\xb3 tarybos narys, nuo 2008 m. baland\xc5\xbeio 18 d. Lietuvos advokat\xc5\xb3 tarybos pirmininkas (i\xc5\xa1rinktas 3 met\xc5\xb3 kadencijai). Lietuvos teisinink\xc5\xb3 draugijos valdybos narys. 1998 m. buvo iniciatyvin\xc4\x97s grup\xc4\x97s, atk\xc5\xabrusios Lietuvos teisinink\xc5\xb3 draugij\xc4\x85, narys, draugijos leid\xc5\xbeiamo laikra\xc5\xa1\xc4\x8dio \xe2\x80\x9eJustitia\xe2\x80\x9c redakcin\xc4\x97s kolegijos narys. Nuo 1988 m. iki 1990 m. \xe2\x80\x93 \xe2\x80\x9eS\xc4\x85j\xc5\xabd\xc5\xbeio\xe2\x80\x9c iniciatyvin\xc4\x97s grup\xc4\x97s narys._NEWLINE_Yra keli\xc5\xb3 vadov\xc4\x97li\xc5\xb3 bendraautoris ir mokslinis redaktorius, teisini\xc5\xb3 \xc5\xbeinyn\xc5\xb3 redaktorius, straipsni\xc5\xb3 teis\xc4\x97s teorijos ir civilistikos problematika autorius.'